Imtella' Lulju 19, 2021 Rapport: Massimo Axisa Minn kampanji t'għarfien kontra d-droga għal dawk kontra l-użu eċċessiv tal-midja soċjali. Din hija r-realtà, li fi kliem id-Direttur tas-Sedqa, Charles Scerri, jaf tkun fis-seħħ fil-futur qrib. Dan hekk kif fl-aħħar snin ġew reġistrati għadd allarmanti ta' żgħażagħ, li jużaw għal iktar minn erba' sigħat kuljum il-midja soċjali, u li fi kliemu jistgħu jwasslu għal vizzji. Qal li mill-aħħar studju tal-ESPAD – li janalizza l-vizzji fil-pajjiżi Ewropej, jidher li l-vizzju tad-droga u l-alkoħol mill-aħħar studju, baqa' stabbli. Waqt li fil-passat aġenziji bħas-Sedqa kienu jitrattaw l-aktar vizzji bħad-droga u ix-xorb, issa din il-moda jidher li qed tinbidel. "Fejn qabel konna nitkellmu ħafna, u għadna nitkellmu, fuq użu tradizzjonali bħal kokaina, alkoħol, kannabis, illum il-ġurnata l-ESPAD uriena l-użu predominanti fost affarjiet oħra t-tfajliet fejn jidħol il-midja soċjali, fejn jirriżulta li iktar minn 70% jutilizzaw il-midja soċjali għal iktar minn erba' sigħat kuljum, filwaqt li fejn jidħlu s-subien fl-età ta' bejn il-ħmistax u s-sittax-il sena, li jkopri l-ESPAD, iktar minn 46% jużaw iktar minn erba' sigħat fuq gaming electronics." Qal li waqt li dan mhux neċessarjament huwa ħażin, xorta waħda jista' jwassal għal imġieba dipendenti. Dwar l-użu tad-droga f'pajjiżna, speċjalment fost iż-żgħażagħ, wera numri inkoraġġanti hekk kif mill-aħħar studju fl-2015 deher li ma kienu reġistrati ebda żidiet sal-aħħar studju tal-2019. Waqt li fl-użu tal-alkoħol ukoll ma kienx hemm żidiet, pajjiżna xorta waħda jinsab fost l-ogħla fil-lista tax-xorb. "Fejn jidħol l-użu tal-kannabis rajna miċ-ċiklu ta' qabel tal-ESPAD u allura fl-2015, l-użu ma żdiedx anzi naqas b'xi punti perċentwali. Kellna sitwazzjoni fejn anke l-akoħol deher li ma kienx hemm żieda fl-użu, però ovvjament Malta għadha tikklassifika pjuttost għolja meta kumparata ma' pajjiżi Ewropej oħra." Is-Sur Scerri qal li is-sena li għaddiet, fis-sena tal-pandemija, iktar nies raw li jfittxu l-għajnuna tas-sedqa, fejn ir-rikorrenza żdiedet b'iktar minn għoxrin fil-mija. Qal li minn studji li sar fost dawn il-persuni irriżulta li l-provvista tad-droga f'pajjiżna tul is-sena li għaddiet baqgħet stabbli, fejn min ried id-droga xorta waħda seta' jsibha. Fi kliemu, dawn il-persuni irrikorrew għad-droga minħabba sitwazzjonijiet varji, fosthom is-solitudini, iżda fuq nota pożittiva sostna li waqt li kien hemm żieda fl-użu tad-droga waqt il-pandemija, l-istess persuni irrikorrew għall-għajnuna.